የግብጽ ፓርላማ የአስቸኳይ ጊዜ አዋጅን ለማራዘም ወሰነ
የግብፅ ፓርላማ በሀገሪቱ የታወጀው የአስቸኳይ ጊዜ አዋጅ ዳግም ለሶስት ወራት እንዲራዘም ወስኗል፡፡ግብፅ እዚህ ውሳኔ ላይ የደረሰችውም የፀጥታ ሁኔታዋ በአስተማማኝ ደረጃ ላይ ባለመገኘቱ መሆኑን የሀገሪቱ የዜና ወኪል መና አስታውቋል፡፡ባለፈው ሚያዚያ ነበር ግብፅ በሁለት የግብፅ ኮፕቲክ ኦርቶዶክስ ቤተክርስቲያኖች ላይ የደረሱትን የሽብር ጥቃቶች ተከትሎ ፕሬዚዳንት አብዱልፈታህ ኤልሲሲ የአስቸኳይ ጊዜ አዋጁን ይፋ ያደረጉት ።በሀገሪቱ የታወጀው የአስቸኳይ ጊዜ አዋጅም ከሽብር ጥቃት ጋር ግንኙነት ያላቸውን አካላት ያለ ምንም የእስር ማዘዣ በቁጥጥር ስር ለማዋል እንደሚያሥችል ሲነገር ቆይቷል።ፅንፈኛው  ኢስላሚክ ስቴት በታንታ እና በአሌክሳንደሪያ በሚገኙ የኮፕቲክ ቤተክርስቲያኖች ላይ ለተፈፀሙት ጥቃቶች ኃላፊነቱን መውሰዱም አይዘነጋም፡፡በጥቃቱ 47 ንፁኃን ሲገደሉ ከ120 በላይ ዜጎችም የመቁሰል አደጋ ደርሶባቸዋል፡፡የደረሰው ጥቃት ተከትሎ ፕሬዚዳንት አብደል ፋታህ አል ሲሲ የሽብር ቡድኑ ላደረሰው ጥቃት ተመጣጣኝ የአፀፋ ምላሽ እንዲወሰድ ባዘዙት መሰረት የሀገሪቱ አየር ሃይል በሰሜናዊ ሲናይ ጥቃት በመሰንዘር 12 ሽብር ቡድን አባላት ታጣቂዎች መገድሉን ማስታወቁ ይታወሳል፡፡በተጨማሪም ግብፅ በሊቢያ በሚገኝ የአሸባሪዎች ማሰልጠኛ ካምፕ ላይ በተመሳሳይ የአየር ድብደባ መፈጸሟን አስታውቃለች።የሀገሪቱ ፓርላማ አፈጉባኤ ዓሊ አብድል አል ግብፅ አሁንም ከደህንነት ስጋቶች ሙሉ በሙሉ ባለመላቀቋ የአስቸኳይ ጊዜ አዋጁ ዳግም ለሶስት ወራት እንዲራዘም በፕሬዚዳንት አብዱል ፋታ አል ሲሲ መጠየቁንና ፓርላማውም በሙሉ ድምጽ ማፅደቁን አስረድተዋል፡፡አፈጉባኤው አክለውም አዋጁ ከቀጣዩ ሳምንት መጀመሪያ አንስቶ በይፋ ይራዘማል ነው ያሉት ፡፡ግብፅ እኤአ በ2013 የሙስሊም ወንድማማቾች ፓርቲ መሪ ሞሃመድ ሙርሲ መንበረ ሥልጣኑን ከተረከቡ ማግስት ጀምሮ በተቀሰቀሱ ህዝባዊ አመፆች በመቶዎች የሚቆጠሩ ሰዎች ለህልፈት በብዙ ሺህዎች የሚቆጠሩ የፓርቲው ደጋፊዎች ደግሞ ለእስር መዳረጋቸው ይታወሳል፡፡( ምንጭ:ኤጅፕት ዴይሊኒውስና ኒውስ 24)